Author: ostrovsk
Last saved by: sulik
Company: MV SR

Predkladacia správa

Iniciatívu na uzavretie Dohody medzi vládou Slovenskej republiky a vládou Spojených štátov mexických o zrušení vízovej povinnosti pre držiteľov diplomatických a služobných pasov Slovenskej republiky a pre držiteľov diplomatických a úradných pasov Spojených štátov mexických (ďalej len „dohoda“)  vyvinula mexická strana, ktorá vo februári 2000 doručila Ministerstvu zahraničných vecí Slovenskej republiky prostredníctvom Ministerstva zahraničných vecí Spojených štátov mexických diplomatickou cestou nótu. 

Zosúlaďovanie textu dohody prebiehalo formou korešpondencie medzi vecnými gestormi dohody Ministerstvom vnútra Slovenskej republiky a Ministerstvom zahraničných vecí Spojených štátov mexických. Výsledkom je predložený návrh bezvízovej dohody, ktorý predkladá Ministerstvo vnútra Slovenskej republiky.

Predkladaná dohoda umožňuje občanom Slovenskej republiky, držiteľom platných  diplomatických a služobných pasov a občanom Spojených štátov mexických, držiteľom platných diplomatických a úradných pasov, ako aj ich rodinným príslušníkom, ktorí sú držiteľmi platných diplomatických alebo služobných pasov, zdržiavať sa na území druhej zmluvnej strany po čas nepresahujúci deväťdesiat (90) dní v priebehu šiestich (6) mesiacov. Táto dohoda vyhradzuje každej zmluvnej strane právo odoprieť vstup alebo skrátiť pobyt občanom štátu druhej zmluvnej strany, ktorých považuje za nežiaducich.

Predložený návrh Dohody medzi vládou Slovenskej republiky a vládou Spojených štátov mexických o zrušení vízovej povinnosti pre držiteľov diplomatických a služobných pasov Slovenskej republiky a pre držiteľov diplomatických a úradných pasov Spojených štátov mexických je štandardným znením bezvízovej dohody a okrem nových kritérií vyžadovaných Schengenskou dohodou a komunitárnym právom Európskej únie neobsahuje iné skutočnosti, ktoré by neboli uplatňované súčasnou právnou úpravou. Návrh dohody korešponduje s doposiaľ uzavretými bezvízovými dohodami, ktorými je Slovenská republika viazaná. 

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí  Slovenskej republiky v súlade s platnými predpismi.

Predložený návrh dohody zodpovedá záujmom vízovej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky, vyplývajúcimi jej z iných medzinárodných dokumentov.
 
Predložený návrh dohody nemá finančný, ekonomický a environmentálny vplyv a nemá vplyv na zamestnanosť.